LOST DECADE ของอเมริกาใต้
LOST DECADE หรือทศวรรษที่หายไป น่าจะเป็นคำที่อธิบายเรื่องราวของทวีปอเมริกาใต้ในตอนนี้ได้เป็นอย่างดี  ปัญหาคอร์รัปชัน ปัญหาหนี้สาธารณะที่สูงเมื่อเทียบกับ GDP ดูเหมือนกำลังสร้างความท้าทายอย่างมากให้แก่ทวีปแห่งนี้ 
24 มิ.ย. 2563

LOST DECADE ของอเมริกาใต้ /โดย ลงทุนแมน
LOST DECADE หรือทศวรรษที่หายไป
น่าจะเป็นคำที่อธิบายเรื่องราวของทวีปอเมริกาใต้ในตอนนี้ได้เป็นอย่างดี
ปัญหาคอร์รัปชัน ปัญหาหนี้สาธารณะที่สูงเมื่อเทียบกับ GDP
ดูเหมือนกำลังสร้างความท้าทายอย่างมากให้แก่ทวีปแห่งนี้
เรื่องนี้เป็นกรณีศึกษาให้เราได้อย่างไร
ลงทุนแมนจะเล่าให้ฟัง
╔═══════════╗
อยากรู้ความเป็นไปของเศรษฐกิจโลก ต้องเข้าใจอดีต
เศรษฐกิจโลก 1,000 ปี พิมพ์ครั้งที่ 6
สั่งซื้อได้ที่ (รับส่วนลด 10% จากราคาปก 350 บาท)
Lazada : 
Shopee : 
╚═══════════╝
รู้หรือไม่ว่า ทวีปอเมริกาใต้ประกอบไปด้วยประเทศเพียง 12 ประเทศ
โดยทวีปนี้มีพื้นที่ใหญ่เป็นอันดับที่ 4 ของโลก มีจำนวนประชากร 428 ล้านคน คิดเป็นประมาณ 5.6% ของจำนวนประชากรโลก
ปี 2019 มูลค่า GDP ทวีปอเมริกาใต้มีมูลค่า 113 ล้านล้านบาท หรือคิดเป็นสัดส่วนประมาณ 4.2% ของมูลค่า GDP ทั้งโลกที่ 2,705 ล้านล้านบาท
หลายปีที่ผ่านมา สภาพเศรษฐกิจของหลายประเทศในทวีปอเมริกาใต้ไม่ค่อยดีนัก
เราลองมาดูตัวอย่างเหตุการณ์สำคัญๆ ของแต่ละประเทศ
วิกฤติเศรษฐกิจเวเนซุเอลา ที่เริ่มต้นมาตั้งแต่ปี 2010 ซึ่งวันนี้ก็ยังไม่สิ้นสุด
ประชาชนหลายล้านคนต้องพบกับความยากลำบาก
คนจำนวนมากขาดแคลนอาหาร ยารักษาโรค
ในปี 2018 เงินเฟ้อของประเทศเคยพุ่งไปถึง 10,000,000%
และนับตั้งแต่ปี 2015 มานั้น มีประชาชนกว่า 4 ล้านคน ต้องอพยพหนีความยากจน ออกนอกประเทศ
เวเนซุเอลาในอดีตเคยเป็นประเทศที่ร่ำรวยที่สุดในทวีปอเมริกาใต้
มีปริมาณสำรองน้ำมันดิบมากที่สุดในโลกถึง 300,878 ล้านบาร์เรล
มาวันนี้ GDP ของเวเนซุเอลาเหลือเพียง 2.2 ล้านล้านบาท เล็กกว่าประเทศไทยถึง 7 เท่า
ข้ามมาที่บราซิล ประเทศที่มีมูลค่า GDP คิดเป็นสัดส่วนกว่า 50% ของมูลค่า GDP ของทวีปอเมริกาใต้
การใช้งบประมาณจัดการแข่งขันฟุตบอลโลกในปี 2014 ด้วยจำนวนเงินกว่า 480,000 ล้านบาท โดยเฉพาะการก่อสร้างสนามฟุตบอลแต่ละแห่งที่ใช้เงินมหาศาล
ทำให้รัฐบาลต้องขึ้นภาษี ตัดงบประมาณสาธารณะบางส่วนลง จึงทำให้ประชาชนชาวบราซิลจำนวนมากไม่พอใจรัฐบาล
ที่สำคัญสิ่งที่ประเทศได้รับกลับมา เมื่อเทียบกับงบประมาณที่ลงทุนไปนั้น ถือว่าไม่คุ้มค่ากับผลประโยชน์ทางเศรษฐกิจ
นอกจากนี้ การทุจริตคอร์รัปชันครั้งใหญ่ที่สุดของบราซิล ภายในบริษัทน้ำมันแห่งชาติของบราซิลที่มีชื่อว่า Petrobras สร้างความเสียหายอย่างมากให้แก่รัฐบาล หลังจากผู้บริหารของ Petrobras รับสินบนจากบริษัทก่อสร้างต่างๆ เพื่อแลกกับการให้งานโครงการต่างๆ ของ Petrobras ด้วยมูลค่างานที่สูงมาก
ซึ่งทั้ง 2 เหตุการณ์นี้ นำไปสู่ความไม่สงบเรียบร้อยทางการเมือง การออกมาประท้วงรัฐบาล ทำให้เศรษฐกิจของบราซิลเข้าสู่ภาวะถดถอยในปี 2014 โดยกินระยะเวลาเกือบ 3 ปี และนับเป็นการตกต่ำทางเศรษฐกิจครั้งรุนแรงมากสุดอีกครั้งของประเทศ
อีกหนึ่งปัญหาคือ หนี้สาธารณะต่อ GDP ของหลายประเทศในทวีปอเมริกาใต้นั้นถือว่าอยู่ในระดับสูง หลายประเทศมีการใช้งบประมาณขาดดุลในการกระตุ้นเศรษฐกิจมาต่อเนื่องยาวนาน หลายโครงการที่รัฐบาลนำเงินไปใช้ไม่คุ้มค่ากับผลประโยชน์ที่ประเทศควรได้รับ
บราซิลและอาร์เจนตินา 2 ประเทศที่มีความสำคัญต่อเศรษฐกิจของทวีปอเมริกาใต้ ปัจจุบัน มีหนี้สาธารณะต่อ GDP เพิ่มสูงขึ้นมาก เมื่อเทียบกับในอดีต
ปี 2019 บราซิลมีหนี้สาธารณะต่อ GDP อยู่ที่ 76% เพิ่มขึ้นจาก 52% ในปี 2010
ปี 2019 อาร์เจนตินามีหนี้สาธารณะต่อ GDP อยู่ที่ 90% เพิ่มขึ้นจาก 43% ในปี 2010
อย่างกรณีของอาร์เจนตินา หนี้สาธารณะที่สูงทำให้นักลงทุนจำนวนมากขาดความเชื่อมั่นในค่าเงินเปโซอาร์เจนตินา โดยนับตั้งแต่ปี 2015 ค่าเงินเปโซอาร์เจนตินาอ่อนค่าลงไปกว่า 3 เท่า เมื่อเทียบกับเงินดอลลาร์สหรัฐ
ล่าสุดรัฐบาลอาร์เจนตินาเพิ่งผิดนัดชำระหนี้ (Default) จ่ายดอกเบี้ยหุ้นกู้จำนวนกว่า 16,000 ล้านบาท
ซึ่งสำหรับอาร์เจนตินานั้น ก่อนหน้าที่จะเจอเหตุการณ์นี้ เศรษฐกิจได้เข้าสู่ภาวะถดถอยมาเป็นเวลา 2 ปีแล้ว
ขณะที่การระบาดของ Covid-19 ในทวีปอเมริกาใต้กำลังรุนแรงมากขึ้นเรื่อยๆ ทำให้เศรษฐกิจของหลายประเทศในทวีปแห่งนี้กำลังเจอแรงกระแทกจนทำให้เรื่องที่เลวร้ายต่างๆ กลับย่ำแย่ลงไปอีก
ปี 2018 อัตราการเติบโตของ GDP เท่ากับ 0.2%
ปี 2019 อัตราการเติบโตของ GDP เท่ากับ 0.1%
แต่ในปี 2020 นี้คาดกันว่า GDP ของทวีปอเมริกาใต้จะติดลบกว่า 5% หมายความว่า มูลค่าเศรษฐกิจของทวีปจะหายไปเกือบ 6 ล้านล้านบาท
ปัจจุบัน ทวีปอเมริกาใต้มีจำนวนคนยากจน โดยมีรายได้ต่ำกว่าวันละ 59 บาท อยู่ประมาณ 19 ล้านคน แต่วิกฤติเศรษฐกิจในครั้งนี้ คาดว่าจะทำให้มีจำนวนคนยากจนเพิ่มขึ้นถึง 29 ล้านคน
ยังไม่มีใครรู้ว่า ความท้าทายต่างๆ ที่กำลังเกิดขึ้นกับทวีปอเมริกาใต้จะจบลงเมื่อไร
แต่ที่รู้แน่ๆ ก็คือ ถ้าไปถามชาวอเมริกาใต้
ทุกคนคงไม่มีใครอยากเจอกับ LOST DECADE ที่กำลังเกิดขึ้น กับชีวิตพวกเขาในตอนนี้..
----------------------
อยากรู้ความเป็นไปของเศรษฐกิจโลก ต้องเข้าใจอดีต
เศรษฐกิจโลก 1,000 ปี พิมพ์ครั้งที่ 6
สั่งซื้อได้ที่ (รับส่วนลด 10% จากราคาปก 350 บาท)
Lazada : 
Shopee : 
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
References
-
-
-
-
-
-
-
-
-
-
-